ธปท.ชี้ไม่มีประเทศในภูมิภาค ใช้นโยบายค่าเงินอ่อน
ธปท.ไม่เชื่อจะมีประเทศใดในภูมิภาค ใช้นโยบายค่าเงินอ่อน เพื่อเพิ่มศักยภาพในการแข่งขัน
28 ก.ย. 2553

ธปท.ไม่เชื่อจะมีประเทศใดในภูมิภาค ใช้นโยบายค่าเงินอ่อน เพื่อเพิ่มศักยภาพในการแข่งขัน 
นางธาริษา วัฒเกส ผู้ว่าการ ธนาคารแห่งประเทศไทย(ธปท.) เปิดเผยว่า ธปท.ไม่เชื่อว่าจะมีประเทศไหน บริหารค่าเงินให้อ่อนค่าลงต่ำกว่าความเป็นจริงของพื้นฐานเศรษฐกิจของประเทศ เพื่อให้ได้ประโยชน์ในการแข่งขันทางการค้า การส่งออกที่ดีขึ้นจากการอ่อนค่าของเงิน แล้วทำให้มีรายได้ในรูปสกุลท้องถิ่นนั้นๆกลับเข้าประเทศเพิ่มขึ้น หรือขายสินค้าส่งออกได้ดีขึ้นเพราะราคาสินค้าถูกกว่าประเทศอื่น
“คิดว่าคงไม่มีประเทศไหนในภูมิภาคนี้ ใช้วิธีทำให้เงินอ่อนค่าเพิ่มศักยภาพการแข่งขันของประเทศ เนื่องจากการทำค่าเงินให้อ่อนกว่าความเป็นจริงไม่น่าจะทำได้  ไม่คิดว่ามีประเทศไหนใช้นโยบายอย่างนั้น”นางธาริษากล่าว
ทั้งนี้ อัตราการซื้อขายแลกเปลี่ยนค่าเงินบาทในตลาด ล่าสุดคาเงินบาทเคลื่อนไหวอยู่ที่ระดับ  30.54 -30.60 บาทต่อเหรียญสหรัฐ ปรับตัวแข็งค่าขึ้นเล็กน้อยจากช่วงสุดสัปดาห์ก่อน ที่อยู่ที่ระดับ 30.70 บาทต่อเหรียญสหรัฐ